钦定古今图书集成/理学汇编/学行典/第084卷 > 朱子大全集 > 《答潘叔昌》
## 钦定古今图书集成/理学汇编/学行典/第084卷 > 朱子大全集 > 《答潘叔昌》

承谕读李、陆、孙氏之书，慨然有感，此见进学不倦之
意。然熹愚意，学者当且就圣门文字中研究得个入
头处，却看此等，其合者固所不遗，而其不合者亦易
看破，自然不费功力也。常窃私怪彼中朋友，不肯于
《论语》《孟子》《中庸》《大学》深下工夫，而泛观博取于一时
议论之闲，所以头绪多而眼目少，规模广而意味不
长。试以《孟子》论子路、管仲处观之，可见其得失矣。不
审明者以为如何。